
Όλες τις σχολικές μονάδες Δευτεροβάθμιας Εκπαίδευσης 

Γ΄ Αθήνας 
(με την παράκληση να ενημερωθεί το εκπαιδευτικό προσωπικό)



ΘΕΜΑ:  Αυτοδίκαιες απολύσεις λόγω τριακονταπενταετίας και ορίου 
               ηλικίας και αιτήσεις παραίτησης εκπαιδευτικών
Σχετικά με τις αυτοδίκαιες απολύσεις λόγω τριακονταπενταετίας και ορίου ηλικίας και τις αιτήσεις παραίτησης εκπαιδευτικών σας πληροφορούμε τα παρακάτω : 

Α. Αυτοδίκαιες απολύσεις λόγω τριακονταπενταετίας και ορίου ηλικίας εκπαιδευτικών :
Σύμφωνα με τις διατάξεις του άρθ. 155 του Υπαλληλικού Κώδικα (Ν. 3528/2007 ΦΕΚ τ. Α’ 26/9-2-2007) :

1. Ο υπάλληλος απολύεται αυτοδικαίως από την υπηρεσία με τη συμπλήρωση του 65ου έτους της ηλικίας του.

2. Κατ’ εξαίρεση ο υπάλληλος απολύεται αυτοδικαίως από την υπηρεσία με τη συμπλήρωση του 60ού έτους της ηλικίας του και τριάντα πέντε (35) ετών πραγματικής και συντάξιμης δημόσιας υπηρεσίας.

Αν ο υπάλληλος, κατά τη συμπλήρωση του 65ου έτους της ηλικίας του δεν έχει συμπληρώσει τριάντα πέντε (35) ετών πραγματική και συντάξιμη δημόσια υπηρεσία, παρατείνεται η παραμονή του στην υπηρεσία έως τη συμπλήρωση της υπηρεσίας αυτής και πάντως όχι πέραν του 67ου έτους της ηλικίας του.

3. Ως ημέρα γέννησης, για την εφαρμογή των προηγούμενων παραγράφων, θεωρείται η 31η Δεκεμβρίου του έτους γέννησης.

4. Ως πραγματική δημόσια υπηρεσία θεωρείται κάθε υπηρεσία που έχει παρασχεθεί στο Δημόσιο, νομικό πρόσωπο δημοσίου δικαίου ή Ο.Τ.Α. με σχέση εργασίας δημοσίου ή ιδιωτικού δικαίου ή που αναγνωρίζεται ως πραγματική δημόσια υπηρεσία με βάση ειδικές διατάξεις. Ο χρόνος στράτευσης πριν από την έναρξη της υπαλληλικής σχέσης δεν θεωρείται χρόνος πραγματικής δημόσιας υπηρεσίας.

Σύμφωνα με τις διατάξεις του άρθ. 4 παρ. 1 του Ν. 3687/2008, οι κατά το άρθρο 155 του Υπαλληλικού Κώδικα απολύσεις λόγω ορίου ηλικίας και τριακονταπενταετούς υπηρεσίας, για τους εκπαιδευτικούς Πρωτοβάθμιας και Δευτεροβάθμιας Εκπαίδευσης, πραγματοποιούνται στο τέλος του διδακτικού έτους, από τη συμπλήρωση του ορίου ηλικίας και της τριακονταπενταετούς υπηρεσίας.
Μετά τα ανωτέρω, μέχρι 31-8-2013 θα απολυθούν αυτοδίκαια, λόγω συμπλήρωσης 35 ετών πραγματικής και συντάξιμης δημόσιας υπηρεσίας και του 60ου έτους της ηλικίας, όσοι γεννήθηκαν μέχρι και το έτος 1952 και έχουν μέχρι 31-8-2013 τριάντα πέντε (35) έτη πραγματικής και συντάξιμης δημόσιας υπηρεσίας (εάν η 35ετία συμπληρώνεται μέχρι 30-6-2013, απολύονται στις 30-6-2013).

Όσοι εκπαιδευτικοί συμπληρώνουν το 65ο έτος της ηλικίας και δεν έχουν συμπληρώσει τριάντα πέντε (35) έτη πραγματικής και συντάξιμης δημόσιας υπηρεσίας, παραμένουν στην Υπηρεσία μέχρι τη συμπλήρωση της τριακονταπενταετίας και σε κάθε περίπτωση όχι πέραν της συμπλήρωσης του 67ου έτους της ηλικίας τους, εφαρμοζομένων των διατάξεων του άρθ. 4 παρ. 1 του Ν. 3687/2008.
Με το άρθ. 33 (υποπαράγραφος 1β εδάφιο πρώτο) του Ν. 4024/2011, καταργήθηκε η διάταξη του άρθ. 10 παρ. 19 του Ν. 3863/2010 και κατά συνέπεια δεν υπάρχει δυνατότητα υποβολής αίτησης για παραμονή στην Υπηρεσία, μετά τη συμπλήρωση 35 ετών πραγματικής και συντάξιμης δημόσιας υπηρεσίας και του 60ου έτους της ηλικίας.
Σημειώνεται ότι η διάταξη της παρ. 1γ του άρθρου 33 του Ν. 4024/2011 (35ετία και 55ο έτος της ηλικίας μέχρι 31-12-2013) δεν έχει εφαρμογή στους εκπαιδευτικούς (άρθρο 33, παρ. 7 του Ν. 4024/2011).
Β. Αιτήσεις παραίτησης εκπαιδευτικών :
1. Οι αιτήσεις παραίτησης υποβάλλονται, γίνονται αποδεκτές και λύεται η υπαλληλική σχέση, σύμφωνα με τις διατάξεις του άρθρου 148 του Υπαλληλικού Κώδικα (άρθρο πρώτο του Ν. 3528/2007 ΦΕΚ τ. Α΄ 26/9-2-2007)

2. Σύμφωνα με τις διατάξεις του άρθρου 19 (παρ. 7) της αριθμ. 105657/Δ1/8-10-2002 (ΦΕΚ τ. Β΄ 1340/16-10-2002) Υπουργικής Απόφασης, οι Διευθυντές Εκπαίδευσης αποδέχονται τις αιτήσεις παραίτησης και εκδίδουν τις διαπιστωτικές πράξεις απόλυσης των μονίμων εκπαιδευτικών και όσων υπηρετούν με σύμβαση αορίστου χρόνου.

3. Σύμφωνα με τις διατάξεις του άρθρου 4 (παρ. 2) του Ν. 3687/2008, όπως τροποποιήθηκε και συμπληρώθηκε με την παρ. 6 εδάφιο β του άρθ. 329 του Ν. 4072/2012 (ΦΕΚ τ. Α΄ 86/11-4-2012) αιτήσεις παραίτησης εκπαιδευτικών που υποβάλλονται μετά τη 10η Ιουλίου, καθώς και κατά τη διάρκεια του διδακτικού έτους γίνονται αποδεκτές μόνον για εξαιρετικούς λόγους, με Υπουργική Απόφαση και ύστερα από σύμφωνη γνώμη του ΚΥΣΔΕ.  Η αποδοχή των αιτήσεων παραίτησης με Υπουργική Απόφαση, για λόγους υγείας, δεν έχει κανένα από τα συνταξιοδοτικά ευεργετήματα της απόλυσης κατά τις διατάξεις του άρθ. 153 του Υπαλληλικού Κώδικα (Ν. 3528/2007) για σωματική ή πνευματική ανικανότητα (σχετικές οδηγίες δόθηκαν με την υπ’αριθμ. 34160/Δ1/11-3-2013 εγκύκλιο του Υ.ΠΑΙ.Θ.Π.Α., όπως ανακοινοποιήθηκε στο ορθό στις 20-3-2013).
Για τις απολύσεις για σωματική ή πνευματική ανικανότητα, ισχύουν τα αναφερόμενα στην περίπτωση Δ του υπ’αριθμ. 104176/Δ2/5-8-2008 εγγράφου του Υ.ΠΑΙ.Θ.Π.Α.

Μετά τα παραπάνω, αιτήσεις για παραίτηση από την Υπηρεσία, σύμφωνα με τις διατάξεις του άρθ. 148 του Υπαλληλικού Κώδικα (Ν. 3528/2007), που θα υποβληθούν από 1-7-2013 ως και 10-7-2013, θα γίνουν αποδεκτές από την Υπηρεσία μας και η λύση της υπαλληλικής σχέσης μπορεί να επέλθει :
1. Με υποβολή από τον εκπαιδευτικό δεύτερης αίτησης, στην οποία θα δηλώνει ότι εμμένει στο περιεχόμενο της πρώτης, δηλαδή στην παραίτησή του από την Υπηρεσία. Η δεύτερη αυτή αίτηση παραίτησης θα πρέπει να υποβληθεί κατά το χρονικό διάστημα από 16 έως και 30 ημερολογιακές ημέρες από την ημερομηνία της πρώτης. Σε περίπτωση που η δεύτερη αίτηση υποβληθεί εκτός του χρονικού αυτού διαστήματος, δεν λαμβάνεται υπόψη.
Στην περίπτωση λοιπόν εμπρόθεσμης υποβολής της δεύτερης αίτησης παραίτησης, η υπαλληλική σχέση λύεται ακριβώς την ημερομηνία αυτή (της δεύτερης αίτησης), η οποία αποτελεί κανονικά και ημερομηνία μέχρι την οποία παρασχέθηκε υπηρεσία, είναι δε και η τελευταία ημερομηνία της τακτικής μισθοδοσίας. 

Οι ημερομηνίες υποβολής δύο (2) αιτήσεων παραίτησης (πρώτη και δεύτερη) καθορίζονται αυστηρά ως εξής :

	Ημερομηνία
πρώτης αίτησης παραίτησης
	Χρονικό διάστημα έγκυρης δεύτερης αίτησης παραίτησης

	
	ΑΠΟ (συμπεριλαμβάνεται)
	ΕΩΣ (συμπεριλαμβάνεται)

	01-07-2013
	16-07-2013
	30-07-2013

	02-07-2013
	17-07-2013
	31-07-2013

	03-07-2013
	18-07-2013
	01-08-2013

	04-07-2013
	19-07-2013
	02-08-2013

	05-07-2013
	22-07-2013
	05-08-2013

	08-07-2013
	23-07-2013
	06-08-2013

	09-07-2013
	24-07-2013
	07-08-2013

	10-07-2013
	25-07-2013
	08-08-2013


Σημειώνεται ότι , επειδή μετά την υποβολή της δεύτερης αίτησης παραίτησης (κατά το διάστημα από 16 ως 30 ημερολογιακές ημέρες από την ημερομηνία της πρώτης), η υπαλληλική σχέση λύεται αυτοδίκαια, δεν υπάρχει δυνατότητα ανάκλησης της αρχικής αίτησης μετά την υποβολή της δεύτερης, ανεξάρτητα εάν δεν έχει παρέλθει ο μήνας (από την ημερομηνία υποβολής της αρχικής αίτησης), εντός του οποίου ο υπάλληλος δικαιούται να ανακαλέσει την αίτησή του για παραίτηση.

2. Με παρέλευση άπρακτης προθεσμίας ενός (1) μήνα, από την υποβολή αίτησης παραίτησης, εφόσον :

· ο εκπαιδευτικός δεν αναιρέσει, εντός μηνός που δικαιούται, την πρώτη αίτηση παραίτησης που έχει υποβάλει

· δεν υποβάλει έγκυρη δεύτερη αίτηση παραίτησης (όπως περιγράφεται παραπάνω)

· το αρμόδιο όργανο δεν έχει κάνει αποδεκτή την αίτηση παραίτησης σε χρόνο τέτοιο, ώστε η λύση της υπαλληλικής σχέσης να έχει προλάβει να δημοσιευτεί σε ΦΕΚ πριν την πάροδο μηνός από την υποβολή της
τότε η υπαλληλική σχέση λύεται αυτοδίκαια με την παρέλευση ενός (1) μηνός από την ημερομηνία υποβολής της πρώτης αίτησης παραίτησης. Για την ημερομηνία της λύσης είναι αδιάφορο αν συμπίπτει με αργία ή όχι, ενώ ταυτίζεται κανονικά, με την ημερομηνία μέχρι την οποία παρασχέθηκε υπηρεσία και την τελευταία ημερομηνία της τακτικής μισθοδοσίας.

Οι ημερομηνίες υποβολής αίτησης παραίτησης και παρέλευσης άπρακτης προθεσμίας ενός μηνός, καθορίζονται αυστηρά ως εξής :

	Ημερομηνία
αίτησης παραίτησης
	Παρέλευση άπρακτης προθεσμίας ενός μηνός
και επομένως λύση της υπαλληλικής σχέσης

	01-07-2013
	31-07-2013

	02-07-2013
	01-08-2013

	03-07-2013
	02-08-2013

	04-07-2013
	03-08-2013

	05-07-2013
	04-08-2013

	08-07-2013
	07-08-2013

	09-07-2013
	08-08-2013

	10-07-2013
	09-08-2013


Σε κάθε περίπτωση λύσης της υπαλληλικής σχέσης (με δύο αιτήσεις παραίτησης ή με την παρέλευση άπρακτης προθεσμίας ενός μήνα) η ημερομηνία καταβολής της προκαταβολής σύνταξης (Ν. 4151/29-4-2013, άρθρο 1), θα γίνει αναδρομικά από την επομένη της λύσης της υπαλληλικής σχέσης, εκτός της περίπτωσης όπου η ημερομηνία λύσης της υπαλληλικής σχέσης είναι η 30η Ιουλίου 2013, για την οποία ως επομένη θεωρείται η 1-8-2013. Οι λεπτομέρειες για την καταβολή της ως άνω προκαταβολής, καθώς και τον έλεγχο των καταβαλλόμενων ποσών, θα καθοριστούν με απόφαση του Υπουργού Οικονομικών.
Οι αιτήσεις παραίτησης θα υποβληθούν στην Υπηρεσία μας (Θηβών 401 – Αιγάλεω), κατά τις προαναφερόμενες ημερομηνίες, αυτοπροσώπως ή από εξουσιοδοτημένο πρόσωπο (επισυνάπτονται υποδείγματα).

Σημειώνεται ότι, σύμφωνα με τις διατάξεις του άρθρου 148 του Υπαλληλικού Κώδικα (Ν. 3528/2007 ΦΕΚ τ. Α’ 26/9-2-2007) α. αίρεση, όρος, ή προθεσμία στην αίτηση παραίτησης θεωρούνται ότι δεν έχουν γραφεί (παρ. 1)  β. η παραίτηση θεωρείται ότι δεν έχει υποβληθεί, εάν κατά την υποβολή της ισχύουν τα αναφερόμενα στην παράγραφο 2 και γ. ο υπάλληλος που έχει τις υποχρεώσεις του άρθρου 58 του Υπαλληλικού Κώδικα, δεν έχει δικαίωμα να παραιτηθεί πριν λήξει ο χρόνος που ορίζεται στη διάταξη αυτή. Επίσης αίτηση παραίτησης μπορεί να ανακληθεί εγγράφως, μέσα σε αποκλειστική προθεσμία ενός (1) μηνός από την υποβολή της, εφόσον αυτή δεν έχει γίνει αποδεκτή, σύμφωνα με την παράγραφο 5 του άρθρου 148 του Υπαλληλικού Κώδικα.

Κατά συνέπεια οι εκπαιδευτικοί που θα υποβάλουν αίτηση κατά το πρώτο δεκαήμερο του Ιουλίου, θα πρέπει να ζητούν να παραιτηθούν από την Υπηρεσία και όχι να συνταξιοδοτηθούν, αφού η αίτηση για συνταξιοδότηση έπεται της λύσης της υπαλληλικής σχέσης.  Η αποδοχή της αίτησης παραίτησης από την Υπηρεσία, γίνεται αυτοδίκαια (εκτός των περιπτώσεων που αναφέρονται στην παρ. 2 του άρθρου 148 του Υπαλληλικού Κώδικα, Ν. 3528/2007 και για τους εκπαιδευτικούς που έχουν τις υποχρεώσεις του άρθρου 58 του Υπαλληλικού Κώδικα), στις ως άνω αναφερόμενες κατά περίπτωση ημερομηνίες, χωρίς ωστόσο η ανωτέρω αποδοχή να κατοχυρώνει απαραίτητα συνταξιοδοτικό δικαίωμα και άμεση καταβολή της σύνταξης. Για το λόγο αυτό και για την αποφυγή φαινομένων ανάκλησης παραιτήσεων που θα γίνουν αποδεκτές, οι εκπαιδευτικοί που ενδιαφέρονται να παραιτηθούν θα πρέπει να είναι ιδιαίτερα προσεκτικοί, αναφορικά με τη θεμελίωση συνταξιοδοτικού δικαιώματος και άμεσης καταβολής της σύνταξης. Σημειώνεται ότι για την άμεση καταβολή της σύνταξης, πέραν της θεμελίωσης του συνταξιοδοτικού δικαιώματος, απαιτείται και η συμπλήρωση του απαραίτητου ορίου ηλικίας, σε διαφορετική περίπτωση (μη συμπλήρωσης του ορίου ηλικίας), η σύνταξη καταβάλλεται με την ανάλογη μείωση αυτής (ποινή), το ύψος της οποίας εξαρτάται από το πόσο νωρίτερα από την ημερομηνία συμπλήρωσης του ορίου ηλικίας θα ασκηθεί το δικαίωμα αυτό. Οι βασικές διατάξεις σχετικά με την απονομή συντάξεων κωδικοποιήθηκαν σε ενιαίο κείμενο με το Π.Δ. 169/2007 (ΦΕΚ τ. Α΄ 210/31-8-2007). Επειδή όμως μετά την ανωτέρω κωδικοποίηση εκδόθηκαν και νεότερες διατάξεις, για περισότερες πληροφορίες σε σχέση με συνταξιοδοτικά θέματα (προϋποθέσεις, διαδικασία, ποσόν σύνταξης κ.λπ.) μπορείτε να επισκέπτεστε τη διαδικτυακή πύλη του Γενικού Λογιστηρίου του Κράτους  :
https://portal.gsis.gr/portal/page/portal/SYNTMIST/Content/Syntaxeis

Οι αιτήσεις για απονομή κύριας σύνταξης, επικουρικών συντάξεων και ασφαλιστικής παροχής (εφάπαξ) υποβάλλονται από την επομένη της τελευταίας εργάσιμης ημέρας (ημερομηνία δεύτερης αίτησης ή παρέλευσης άπρακτης προθεσμίας ενός μήνα) και τα απαραίτητα δικαιολογητικά είναι : τέσσερις θεωρημένες φωτοτυπίες της ταυτότητας, αποδεικτικά στοιχεία του Αριθμού Φορολογικού Μητρώου (ΑΦΜ) και του Αριθμού Μητρώου Κοινωνικής Ασφάλισης (ΑΜΚΑ), φωτοτυπία της πρώτης σελίδας του βιβλιαρίου της τράπεζας όπου θα κατατίθεται η κύρια σύνταξη, πρόσφατο πιστοποιητικό οικογενειακής κατάστασης και όπου απαιτείται, πιστοποιητικό εκπαιδευτικού ιδρύματος φοίτησης των παιδιών και τέλος να δηλωθεί στην αίτηση (για απονομή σύνταξης) το υποκατάστημα της Εθνικής Τράπεζας, για το Ταμείο Πρόνοιας (τελευταία περίπτωση της 2ης σελίδας της σχετικής αίτησης).

Για τις περιπτώσεις αναγνώρισης προϋπηρεσιών ιδιωτικού τομέα, στρατιωτικής θητείας, προσόντος διορισμού, πλασματικού χρόνου παιδιών, ετών σπουδών κ.λπ., θα πρέπει οι ενδιαφερόμενοι να προσκομίζουν τις σχετικές πράξεις, ή τους αριθμούς πρωτοκόλλου υποβολής των αιτήσεων, στις περιπτώσεις που δεν έχει εκδοθεί ακόμη η σχετική πράξη, καθώς και βεβαίωση για το υπόλοιπο ή την εξόφληση των οφειλών της αναγνώρισης.

Για τη διαδικασία κατάθεσης των αιτήσεων συνταξιοδότησης και την επίλυση οποιουδήποτε προβλήματος ή αντιμετώπιση ειδικότερων περιπτώσεων (διαδοχική ασφάλιση, προηγούμενη ασφάλιση για όσους προσλήφθηκαν ή διορίστηκαν στο δημόσιο μετά την 1-1-1983 κ.λπ.) οι ενδιαφερόμενοι εκπαιδευτικοί θα πρέπει να επικοινωνούν στα παρακάτω τηλέφωνα, ανάλογα με την οργανική τους θέση :
	ΣΧΟΛΕΙΑ
	ΠΛΗΡΟΦΟΡΙΕΣ
	ΤΗΛΕΦΩΝΑ

	ΕΠΑΛ - ΕΠΑΣ - ΤΕΕ - ΕΕΕΕΚ
	ΚΟΡΚΙΔΗ ΑΙΚΑΤΕΡΙΝΗ
	210-5310839

	ΠΕΙΡΑΜΑΤΙΚΑ ΑΓ. ΑΝΑΡΓΥΡΩΝ
	ΜΑΡΑΪΔΩΝΗ ΑΡΧΟΝΤΟΥΛΑ
	210-5754255

	ΛΟΙΠΑ ΣΧΟΛΕΙΑ ΑΙΓΑΛΕΩ - ΑΓ. ΒΑΡΒΑΡΑΣ - ΧΑΪΔΑΡΙΟΥ

Επισυνάπτονται υποδείγματα αίτησης για απονομή σύνταξης και υπεύθυνης δήλωσης καθώς και οι οδηγίες του Γ.Λ.Κ. για τη συμπλήρωση από την Υπηρεσία του Δελτίου Ατομικής και Υπηρεσιακής Κατάστασης Υπαλλήλου-Λειτουργού (ΔΑΥΚ), προκειμένου να γνωρίζουν οι ενδιαφερόμενοι τα στοιχεία που απαιτούνται για τη συμπλήρωσή του και τις περιπτώσεις που ενδεχόμενα να τους αφορούν.

